To kvinder fra Thailand er fredag formiddag blevet udvist af landet efter et grundlovsforhør. Det skriver LimfjordUpdate.dk. Kvinderne blev taget under en kontrol i Thisted onsdag, hvor politi og Skat kom forbi et bordel på Nytorv. – Den ene havde ikke opholdstilladelse i Danmark, og den anden arbejdede ulovligt, fortæller anklager Klaus Meinby Lund til LimfjordUpdate.dk. Den ene af kvinderne blev idømt en bøde på 3000 kroner, mens den anden har fået en bøde på 2500 kroner. Udover bøderne blev begge kvinder også udvist af Danmark, og her bliver sagen en smule kompliceret. Politiet har nemlig frihedsberøvet kvinderne med henblik på at udvise dem efter udlændingeloven: – Det kan man i tre gange 24 timer til at starte med, uden de kommer for en dommer. Men kan man ikke nå at sende dem ud af landet inde da, skal de fremstilles for en dommer, og det er det, der er sket her til formiddag, fortæller Klaus Meinby Lund. – Det er simpelthen, fordi vi skal have lov til at frihedsberøve kvinderne længere end de førnævnte tre gange 24 timer med henblik på at sende dem ud af landet, siger Klaus Meinby Lund

Opsummering:
Onsdag blev to thailandske kvinder med mangelfulde opholds- og arbejdstilladelser snuppet i en bordelkontrol. Nu skal de udvises.